Úradný vestník L 229 , 10/09/1996 S. 0003 - 0010



Nariadenie Komisie (ES) č. 1749/96 z 9. septembra 1996 o počiatočných vykonávacích opatreniach nariadenia Rady (ES) č. 2494/95 o harmonizovaných indexoch spotrebiteľských cien KOMISIA EURÓPSKYCH SPOLOČENSTIEV so zreteľom na Zmluvu o založení Európskeho spoločenstva, so zreteľom na nariadenie Rady (ES) č. 2494/95 z 23. októbra 1995 o harmonizovaných indexoch spotrebiteľských cien [1], a najmä na jeho články 4 a 5 ods. 3, keďže od každého členského štátu sa žiada, aby tvoril harmonizovaný index spotrebiteľských cien (HICP) počnúc indexom za január 1997, keďže článok 3 nariadenia (ES) č. 2494/95 vyžaduje, aby HICP pokrýval tovary a služby, ktoré sú na hospodárskom území členských štátov k dispozícii pre nákup s cieľom priameho uspokojovania potrieb spotrebiteľov, keďže pokrytie existujúcich indexov spotrebiteľských cien, ktoré tvoria členské štáty, prax, podľa ktorej sa postupuje pri zahŕňaní nových významných tovarov a služieb, postupy na úpravu cien kvôli zmenám v kvalite oceňovaných položiek, metódy kombinovania cien tak, aby vytvárali cenové indexy základných agregátov, metódy výberu vzoriek a prax získavania cien sa líšia medzi členskými štátmi do tej miery, že výsledné indexy spotrebiteľských cien, vytvárané členskými štátmi, nespĺňajú požiadavku porovnateľnosti potrebnú na tvorbu HICP, keďže sa prax používania predchádzajúcich cien ako náhrad za ceny v bežnom mesiaci odlišuje od používania zistených cien do tej miery, že výsledné indexy spotrebiteľských cien, vytvárané členskými štátmi, nespĺňajú požiadavku porovnateľnosti potrebnú na tvorbu HICP, keďže je potrebné zahrnúť nové významné tovary a služby do HICP, ktorých váhy sa aktualizujú ročne, ako aj do HICP, ktorých váhy sa aktualizujú zriedkavejšie, keďže na zabezpečenie porovnateľnosti harmonizovaných indexov spotrebiteľských cien v súlade s článkom 5 ods. 3 nariadenia (ES) č. 2494/95 sú potrebné vykonávacie opatrenia, keďže podľa článku 15 nariadenia (ES) č. 2494/95 sa od Komisie (Eurostatu) žiada, aby predkladala správu Rade o spoľahlivosti HICP a ich súladu s požiadavkami porovnateľnosti, keďže opatrenia uvedené v tomto nariadení sú v súlade so stanoviskom Výboru pre štatistický program (VŠP) zriadeným rozhodnutím Rady 89/382/EHS, Euratom [2], keďže prebehli konzultácie s Európskym menovým inštitútom podľa článku 5 ods.3 nariadenia (ES) č. 2494/95 a Európsky menový inštitút poskytol kladné stanovisko, PRIJALA TOTO NARIADENIE: I. VŠEOBECNÉ USTANOVENIA Článok 1 Cieľ Cieľom tohto nariadenia je stanoviť s cieľom tvorby porovnateľného harmonizovaného indexu spotrebiteľských cien (HICP), ktorý tvorí každý členský štát - počiatočné pokrytie tovarov a služieb ako aj porovnateľné postupy na aktualizovanie pokrytia tak, aby toto zahŕňalo nové významné spotrebiteľské tovary a služby, - minimálne kritériá pre postupy kvalitatívnych úprav, - minimálne kritériá pre používané ceny, - vzorec na zostavenie cenových indexov pre základné agregáty. Cieľom je tiež zabezpečiť vzorky cien tak, aby boli HICP dostatočne spoľahlivé pre účely medzinárodných porovnaní a poskytnúť informácie, z ktorých sa majú stanoviť minimálne kritériá pre výber vzorky. Článok 2 Definície Pre účely tohto nariadenia: a) "Počiatočné pokrytie tovarov a služieb HICP" sa definuje ako štvormiestne kategórie a subkategórie uvedené v klasifikácii COICOP/HICP (klasifikácia individuálnej spotreby podľa účelu prispôsobená na potreby HICP) uvedené v prílohe I. b) "Nové významné tovary a služby" sa definujú ako tie tovary a služby, ktorých cenové zmeny nie sú explicitne zahrnuté v HICP členského štátu a ktorých odhadnuté spotrebiteľské výdavky sa stali najmenej jedným promile výdavkov pokrytých týmto HICP. c) "Zmena kvality" nastáva vždy, keď členský štát usúdi, že zmena v špecifikácii vedie k významnému rozdielu v úžitkovosti pre spotrebiteľa medzi novou odrodou alebo modelom tovaru alebo služby a tovarom alebo službou predtým vybranými na oceňovanie v HICP, za ktoré sú náhradou. Pri komplexnej revízii vzorky HICP zmena kvality nevzniká. d) "Úprava kvôli kvalite" je postup, ktorým sa umožňuje zmena kvality zvýšením alebo znížením sledovaných bežných alebo referenčných cien o faktor alebo sumu rovnajúcu sa hodnote danej zmeny kvality. e) "Cieľová vzorka" sa definuje ako súbor cien tovarov a služieb, ktoré členský štát plánuje získať na tvorbu HICP od januára 1997 alebo v niektorom neskoršom termíne, aby sa splnili vlastné kritériá členských štátov alebo ktorékoľvek európske kritérium na spoľahlivosť alebo porovnateľnosť. f) "Zistená cena" je cena skutočne potvrdená členskými štátmi. g) "Odhadnutá cena" je cena, ktorá je náhradou za sledovanú cenu a je založená na vhodnom postupe odhadu. Predtým sledované ceny sa nepovažujú za odhadnuté ceny, pokiaľ sa nemôže preukázať, že sú vhodnými odhadmi. h) "Náhradná cena" je sledovaná cena za tovar alebo službu, ktorá sa berie ako priama náhrada za tovar alebo službu, ktorých cena bola v cieľovej vzorke. i) "Index základného agregátu" je cenový index za základný agregát obsahujúci len cenové údaje. j) "Základný agregát" sa vzťahuje na výdavky alebo spotrebu pokrytú najpodrobnejšou úrovňou stratifikácie HICP a v rámci ktorej nie sú spoľahlivé informácie o výdavkoch k dispozícii pre účely stanovenia váh. k) "Výber vzoriek" sa vzťahuje na ktorýkoľvek postup pri konštrukcii HICP, kde sa na odhad cenovej zmeny pre určitú kategóriu tovarov a služieb obsiahnutých v HICP použije podmnožina množiny cien, s ktorými sa spotrebitelia stretávajú. l) "Spoľahlivosť" sa posudzuje podľa "presnosti", ktorá sa vzťahuje na rozsah chýb vyplývajúcich z výberu vzoriek a "reprezentatívnosti", ktorá súvisí s mierou nevychýlenosti. II. OPATRENIA NA ZABEZPEČENIE POROVNATEĽNOSTI, SPOĽAHLIVOSTI A VÝZNAMU HICP Článok 3 Počiatočné pokrytie HICP, ktorý zahŕňa cenové indexy a váhy pre každú kategóriu uvedenú v Prílohe I, zahrňujúcu viac než jedno promile z celkových výdavkov pokrytých všetkými týmito kategóriami, sa považuje sa porovnateľný. Článok 4 Nové významné tovary a služby Členské štáty budú: a) systematicky vyhľadávať nové významné tovary a služby a b) budú kontrolovať dôležitosť tovarov a služieb oznamovaných ako nové významné v iných členských štátoch. HICP sa zostavia tak, aby zahŕňali cenové zmeny nových významných tovarov a služieb za predpokladu, že sa odhadne, že tieto tovary a služby vyhovujú definícii stanovenej pre nové významné tovary a služby v článku 2 písm. b). Toto sa dosiahne počas 12 mesiacov od určenia nového významného tovaru alebo služby, a to úpravami váh v rámci príslušnej kategórie COICOP/HICP klasifikácie uvedenej v Prílohe 1 tohto nariadenia, alebo priradením časti váhy špeciálne novému významnému tovaru alebo službe. Článok 5 Minimálne kritériá pre postupy pri úpravách kvality 1. HICP, pre ktoré sa urobia patričné úpravy kvality, sa považujú za porovnateľné. Ak nastane zmena kvality, členské štáty vytvoria cenové indexy tým, že urobia vhodné úpravy kvality na základe explicitných odhadov hodnoty zmeny kvality. Ak neexistujú celoštátne odhady, členské štáty použijú odhady založené na informáciách poskytnutých Komisiou (Eurostatom), ak sú tieto k dispozícii a sú relevantné. 2. Ak nie sú k dispozícii žiadne odhady, cenové zmeny sa odhadnú ako rozdiel medzi cenou vybranej náhrady a cenou položky, ktorá sa nahradila. V žiadnom prípade by sa zmena kvality nemala odhadovať ako celý rozdiel v cene medzi týmito dvoma položkami, pokiaľ sa toto nedá doložiť ako vhodný odhad. Ak je treba urobiť nahradenia po tom, čo sa tovary alebo služby ponúkli za znížené ceny, tieto nahradenia by sa mali vybrať podľa svojej podobnosti vo využití pre spotrebiteľa a nie podľa podobnosti v cene. Článok 6 Minimálne kritériá pre ceny 1. Členské štáty majú vytvoriť HICP použijúc zistené ceny cieľovej vzorky: a) Ak si cieľová vzorka vyžaduje mesačné sledovanie, no sledovanie zlyhalo kvôli nedostupnosti položky alebo z akéhokoľvek iného dôvodu, odhadované ceny sa môžu použiť pre prvý alebo druhý mesiac, ale od tretieho mesiaca sa použijú náhradné ceny. b) Ak si cieľová vzorka výnimočne vyžaduje pozorovania zriedkavejšie než raz za mesiac, odhadované ceny sa použijú za tie mesiace, kedy sa sledované ceny nepožadujú. Odhadované ceny sa môžu použiť aj pri prvej príležitosti, kedy zlyhá sledovanie cien. Ak sa nepodarí zistiť cenu pri druhej následnej príležitosti, použije sa náhradná cena. 2. Ak, za okolností uvedených v tomto článku, náhradné ceny nie sú k dispozícii, odhadované ceny sa aj naďalej môžu používať za predpokladu, že rozsah ich použitia sa obmedzuje na úroveň vhodnú pre dosiahnutie porovnateľnosti. Článok 7 Cenové indexy pre základné agregáty HICP majú byť zostavené za použitia jedného z dvoch vzorcov uvedených v odseku 1 prílohy II tohto nariadenia alebo alternatívneho porovnateľného vzorca, ktorý nevedie k indexu systematicky sa líšiacemu od indexu zostaveného ktorýmkoľvek z týchto dvoch daných vzorcov o viac než desatinu jedného percentuálneho bodu v priemere za rok oproti predchádzajúcemu roku. Článok 8 Minimálne kritériá pre výber vzorky Za spoľahlivé a porovnateľné sa považujú HICP vytvorené z cieľových vzoriek, ktoré, pre každú kategóriu COICOP/HICP, berúc do úvahy váhu kategórie, majú dostatočné základné agregáty, aby predstavovali rôznorodosť položiek v rámci kategórie a dostatočné ceny v rámci každého základného agregátu, aby brali do úvahy variácie cenového pohybu v skupine. Článok 9 Kontrola kvality Členské štáty majú: a) na požiadanie poskytnúť Komisii (Eurostatu) informácie o výdavkoch každej výnimky z pokrytia, vyjadreného ako podiel z celkových výdavkov obsiahnutých v HICP. Poskytnuté informácie majú byť dostatočné na zhodnotenie súladu s týmto nariadením, b) oznámiť Komisii (Eurostatu) nové významné tovary a služby, keď sa tieto určia a na požiadanie uviesť dôvody na nezahrnutie akéhokoľvek nového významného tovaru alebo služby, dostatočné na zhodnotenie súladu s týmto nariadením, c) monitorovať výskyt zmien v kvalite a vykonané úpravy, ktoré sú dostatočné na preukázanie súladu s týmto nariadením a poskytnú Komisii (Eurostatu) na jej požiadanie tieto informácie, d) stanoviť a zachovať presný prehľad o cieľovej vzorke a zachovať si kontroly cenových sledovaní a cenových odhadov, ktoré sú dostatočné na zabezpečenie súladu s týmto nariadením. Poskytnú Komisii (Eurostatu) na jej požiadanie tieto informácie na zhodnotenie a zabezpečenie súladu, e) ak sa používa alternatívny, odlišný vzorec než je ten, ktorý je uvedený v odseku 1 prílohy II tohto nariadenia, členské štáty poskytnú Komisii (Eurostatu) na jej požiadanie informácie o dopadoch používania alternatívneho vzorca za vybrané obdobia a vybrané základné agregáty, ktoré sú dostatočné na zhodnotenie súladu s týmto nariadením, f) poskytnúť Komisii (Eurostatu) na jej požiadanie podrobnosti o cieľových vzorkách, ktoré sú dostatočné na zhodnotenie súladu s týmto nariadením a súhrnnú štatistiku o reprezentatívnosti a presnosti vzoriek, ktorá stačí Komisii (Eurostatu) na to, aby mohla dať návrhy na minimálne kritériá pre výber vzoriek na zahrnutie do revízie HICP, požadovanej podľa článku 15 nariadenia (ES) č. 2494/95 so stanoveným termínom v októbri 1997. III. ZÁVEREČNÉ USTANOVENIA Článok 10 Toto nariadenie nadobúda účinnosť dvadsiaty deň po jeho uverejnení v Úradnom vestníku Európskych spoločenstiev. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 9. septembra 1996 Za Komisiu Yves-Thibault De Silguy člen Komisie [1] Ú. v. ES L 257, 27.10.1995, s. 1. [2] Ú. v. ES L č. 181, 28.6.1989, s. 47. -------------------------------------------------- PRÍLOHA I Počiatočné pokrytie tovarov a služieb HICP obsahuje nasledovné kategórie a subkategórie: Kód | odvetvia COICOP/HICP | 01. | POTRAVINY A NEALKOHOLICKÉ NÁPOJE | 01.1 | Potraviny | 01.1.1 | Chlieb a obiloviny | 01.1.2 | Mäso | 01.1.3 | Ryby | 01.1.4 | Mlieko, syry a vajcia | 01.1.5 | Oleje a tuky | 01.1.6 | Ovocie | 01.1.7 | Zelenina vrátane zemiakov a iných hľuzovín | 01.1.8 | Cukor, džemy, med, sirupy, čokoláda a cukrovinky | 01.1.9 | Potravinárske výrobky inde neklasifikované | 01.2 | Nealkoholické nápoje | 01.2.1 | Káva, čaj a kakao | 01.2.2 | Minerálne vody, nealkoholické nápoje a džúsy | 02. | ALKOHOLICKÉ NÁPOJE, TABAK | 02.1 | Alkoholické nápoje | 02.1.1 | Liehoviny | 02.1.2 | Víno | 02.1.3 | Pivo | 02.2 | Tabak | 02.2.1 | Tabak | 03. | OBUV A ODEVY | 03.1 | Odevy | 03.1.1 | Odevné materiály | 03.1.2 | Hotové odevy | 03.1.3 | Ostatné odevné výrobky a odevné doplnky | 03.1.4 | Chemické čistenie, oprava a požičiavanie odevov | 03.2 | Obuv | 03.2.1 | Topánky a ostatná obuv | 03.2.2 | Údržba, oprava a požičiavanie obuvi | 04. | BÝVANIE, VODA, ELEKTRINA, PLYN A OSTATNÉ PALIVÁ | 04.1 | Skutočné nájomné za bývanie | 04.1.1 | Skutočné nájomné platené nájomníkmi | 04.1.2 | Ostatné skutočné nájomné | 04.3 | Pravidelná údržba a oprava obydlia | 04.3.1 | Produkty na pravidelnú údržbu a opravu obydlia | 04.3.2 | Služby na pravidelnú údržbu a opravu obydlia | 04.4 | Ostatné služby týkajúce sa obydlia | 04.4.1A | Odvoz odpadkov - spotrebitelia platia podľa spotreby | 04.4.2A | Kanalizačné služby - spotrebitelia platia podľa spotreby | 04.4.3A | Dodávka vody - spotrebitelia platia podľa spotreby | 04.4.4 | Ostatné služby súvisiace s bývaním inde neklasifikované | 04.5 | Elektrina, plyn a ostatné palivá | 04.5.1 | Elektrina | 04.5.2 | Plyn | 04.5.3 | Kvapalné palivá | 04.5.4 | Pevné palivá | 04.5.5 | Teplá voda, para a ľad | 05. | NÁBYTOK, BYTOVÉ ZARIADENIE A BEŽNÁ ÚDRŽBA DOMU | 05.1 | Nábytok a bytové zariadenie a dekorácie, koberce a ostatné podlahové krytiny a opravy | 05.1.1 | Nábytok a bytové zariadenia | 05.1.2 | Koberce a ostatné podlahové krytiny | 05.1.3 | Oprava nábytku, bytového zariadenia a podlahových krytín | 05.2 | Bytové textílie | 05.2.1 | Bytové textílie | 05.3 | Spotrebiče na kúrenie a varenie, chladničky, práčky a podobné veľké domáce spotrebiče vrátane inštalácie (montáže) a opráv | 05.3.1 | Veľké domáce zariadenia elektrické alebo neelektrické | 05.3.2 | Malé domáce elektrické spotrebiče | 05.3.3 | Oprava domácich spotrebičov | 05.4 | Výrobky zo skla, potreby na stolovanie a potreby pre domácnosť | 05.4.1 | Výrobky zo skla, potreby na stolovanie a potreby pre domácnosť | 05.5 | Nástroje a náradie pre dom a záhradu | 05.5.1 | Veľké náradie a nástroje | 05.5.2 | Malé náradie a rôzne doplnky | 05.6 | Tovary a služby na bežnú údržbu domácnosti | 05.6.1 | Krátkodobé tovary pre domácnosť | 05.6.2 | Domáce služby a služby starostlivosti o dom | 06.A | ZDRAVOTNÍCTVO - tovary platené spotrebiteľom a nerefundované | 06.1A | Lekárske a farmaceutické produkty a terapeutické pomôcky a vybavenie - platené spotrebiteľom a nerefundované | 06.1.1A | Farmaceutické prípravky a produkty - platené spotrebiteľom a nerefundované | 06.1.2A | Ostatné lekárske produkty - platené spotrebiteľom a nerefundované | 06.1.3A | Terapeutické pomôcky a vybavenie - platené spotrebiteľom a nerefundované | 07. | DOPRAVA | 07.1 | Nákup vozidiel | 07.1.1A | Nové motorové vozidlá | 07.1.1B | Ojazdené motorové vozidlá | 07.1.2 | Motocykle | 07.1.3 | Bicykle | 07.2 | Prevádzkovanie zariadení osobnej dopravy | 07.2.1 | Náhradné súčiastky a doplnky | 07.2.2 | Palivá a mazadlá | 07.2.3 | Údržba a oprava | 07.2.4. A | Ostatné služby týkajúce sa zariadení osobnej dopravy - používajúc konvencie ESA | 07.3 | Dopravné služby | 07.3.1 | Železničná osobná doprava | 07.3.2 | Cestná osobná doprava | 07.3.3 | Letecká osobná doprava | 07.3.4 | Námorná a riečna osobná doprava | 07.3.5 | Ostatné zakúpené dopravné služby | 08. | POŠTY A TELEKOMUNIKÁCIE | 08.1 | Spoje | 08.1.1 | Poštové služby | 08.1.2 | Telefonické a faxové zariadenia | 08.1.3 | Telefonické, telegrafické a faxové služby | 09. | REKREÁCIA A KULTÚRA | 09.1 | Zariadenia a príslušenstvo, vrátane opráv | 09.1.1 | Zariadenie na príjem, záznam a reprodukciu zvuku a obrazu | 09.1.2 | Fotografické a kinematografické zariadenia a optické prístroje | 09.1.3 | Zariadenie na spracovanie dát | 09.1.4 | Ostatné veľké tovary dlhodobej spotreby na rekreáciu a kultúru | 09.1.5 | Hry, hračky a koníčky, zariadenia na šport, kempovanie a rekreáciu v prírode | 09.1.6 | Nahrávacie médiá obrazov a zvuku | 09.1.7 | Záhradkárstvo | 09.1.8 | Domáce zvieratá | 09.1.9 | Oprava zariadení a doplnkov na rekreáciu a kultúru | 09.2 | Rekreačné a kultúrne služby | 09.2.1 | Skupinové rekreačné a kultúrne služby | 09.2.2 | Ostatné rekreačné a kultúrne služby | 09.3 | Noviny, knihy a kancelárske potreby | 09.3.1 | Knihy | 09.3.2 | Noviny a periodiká | 09.3.3 | Rôzne tlačoviny | 09.3.4 | Kancelárske potreby a potreby na kreslenie | 09.4 | Organizované dovolenkové zájazdy - bez cestovného poistenia | 09.4.1 | Organizované dovolenkové zájazdy - bez cestovného poistenia | 10.A | ŚKOLSTVO - zvyčajne platené spotrebiteľmi v členských štátoch | 11. | HOTELY, KAVIARNE A REŠTAURÁCIE | 11.1 | Verejné stravovanie | 11.1.1 | Reštaurácie a kaviarne | 11.1.2 | Závodné jedálne | 11.2 | Ubytovacie služby - v rámci členského štátu | 11.2.1 | Ubytovacie služby - v rámci členského štátu | 12. | RÔZNE TOVARY A SLUŽBY | 12.1 | Osobná starostlivosť | 12.1.1 | Kadernícke salóny a zariadenia poskytujúce skrášľovacie služby | 12.1.2 | Spotrebiče, veci a výrobky na osobnú starostlivosť | 12.2 | Osobné doplnky inde neklasifikované | 12.2.1 | Šperky, hodiny a hodinky | 12.2.2 | Ostatné osobné doplnky | 12.4.A | Poistenie | 12.4.2.A | Poistenie spojené s bývaním - poistenie obsahu bytu | 12.4.4.A | Poistenie spojené s dopravou - poistenie auta - bez cestovného poistenia | 12.5.A | Bankové služby inde neklasifikované - bez platieb úrokov a poplatkov vyjadrených ako podiel z hodnoty transakcie | 12.5.1A | Bankové služby inde neklasifikované - bez platieb úrokov a poplatkov vyjadrených ako podiel z hodnoty transakcie | 12.6 | Ostatné služby inde neklasifikované | 12.6.1 | Ostatné služby inde neklasifikované | -------------------------------------------------- PRÍLOHA II Vzorce na zostavenie základných agregátov 1. ∑p ∑p b aritmetických priemerov cien ∏p ∏p alebo podiel geometrických priemerov cien, kde pt je cena bežného obdobia, pb je cena základného obdobia a n je počet týchto cien v základnom agregáte. Môže sa použiť alternatívny vzorec za predpokladu, že spĺňa požiadavku porovnateľnosti stanovenú v článku 7. 2. Za normálnych okolností by sa nemal použiť aritmetický priemer podielov cien ∑ keďže v mnohých prípadoch je výsledkom nesplnenie požiadavky porovnateľnosti. Výnimočne sa môže použiť vtedy, keď sa dá preukázať, že neohrozí požiadavku porovnateľnosti. 3. Cenový index za základný agregát môže byť počítaný ako reťazový index použijúc jeden z dvoch vyššie uvedených preferovaných vzorcov. Napríklad, použijúc podiel aritmetických priemerov: I = i∈s i∈s · i∈s i∈s … i∈s i∈s , kde Pti označuje i-tú cenovú kalkuláciu pre daný základný agregát v období t a st označuje vzorku cien získaných pre základný agregát v období t. Táto vzorka sa v praxi môže aktualizovať mesačne, alebo, čo je zvyčajnejšie, vtedy, keď sa ceny nedajú získať v priebehu dlhšieho obdobia. Ak medzi základným obdobím b a obdobím t nie je vôbec žiadne doplnenie, Itb sa stáva jednoduchým pomerom aritmetických priemerovI tb = ∑ P ∑ P (alebo podobne pri použití vzorcov geometrických priemerov uvedených vyššie). Aritmetický priemer cenových podielov sa nesmie použiť vtedy, ak je reťazovanie častejšie než raz do roka. --------------------------------------------------